Kiütéses német győzelemmel kezdődött a kézi-vb
A társrendező németek az egyesített koreai csapatot verték a nyitányon.
Csütörtökön elkezdődött a dán-német közös rendezésű férfi-kézilabdavilágbajnokság, az első mérkőzést Berlinben játszotta egymással Németország és az egyesített koreai csapat. Utóbbi először szerepel a vébén, de az is először fordul elő, hogy két ország legyen a torna házigazdája, azaz duplán történelmi volt a rajt.

Telt ház, azaz 14 800 néző előtt rendezték a nyitómeccset.

Az első gólt a koreaiak dobták, de aztán ennyi örömük volt csak az első félidőben, az egyik játékosukat, Kim Dong Mjungot elég korán kiállították piros lappal egy nyakra mért ütés miatt, miközben a házigazda Uwe Gensheimer vezetésével fokozatosan lépett el, a szünetre pedig hétgólos előnybe került.

Egy német gól az első félidőből:

A második félidő első négy gólját is a németek szerezték, és volt olyan szakasza a mérkőzésnek, amikor 14 talált volt a különbség a csapatok között. A végén nem sikerült tízen belülre jönnie Koreának, az olimpiai bronzérmes német csapat így magabiztos, 30-19-es győzelemmel kezdett – a papírformának megfelelően. Gensheimer volt a mezőnyből a legeredményesebb, hét góllal zárt.

A magyar válogatott pénteken 18 órakor, Argentína ellen kezd. Már az első mérkőzésre beneveztük Nagy Lászlót:

Eredmény – férfi kézi-vb, A csoport, 1. forduló

Németország – Korea 30-19 (17-10)

Nyitókép: Martin Rose/Bongarts/Getty Images
sport